**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 01.01.2024, ora 08.00 – 02.01.2024, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 02.01.2024, ora 08.00**

**RÂURI:**

**Debitele au fost în general staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna, Jiu, bazinele superioare şi mijlocii ale Oltului şi Ialomiței, unde au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraş, Nera, Cerna, bazinul superior şi mijlociu al Bistriței, bazinele superioare ale Jiului, Oltului, pe cursurile superioare ale Lotrului, Trotuşului, Prutului, pe cursul mijlociu şi inferior al Moldovei și pe unii afluenți din bazinul superior și mijlociu al Oltului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Bârlad, Jijia, afluenții din bazinul inferior al Jiului, unii afluenți din bazinul inferior al Oltului, pe cursul superior al Ialomiței și pe unele râuri din Dobrogea.

Formațiunile de gheață (gheață la maluri), existente izolat în Moldova, s-au aflat în ușoară extindere și intensificare.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, unde vor fi în scădere.

Sunt posibile creșteri ușoare de niveluri și debite, ca urmare a precipitațiilor prognozate și cedării apei din stratul de zăpadă, pe unele râuri mici din regiunile intracarpatice.

Formațiunile de gheață (gheață la maluri), existente izolat în bazinul Bârladului se vor menține fără modificări semnificative.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țar****ă (secțiunea Baziaș) în** **intervalul 01.01.2024 – 02.01.2024** **a fost în uşoară creştere,** **având valoarea de** **9000 m3/s,** peste media multianuală a lunii **ianuarie (4950 m3/s)**

În aval de Porţile de Fier debitele au fost în creştere la Gruia și în scădere pe sectorul Calafat – Tulcea.

**Debitul la intrarea în** **țară (secțiunea Baziaș) va fi în scădere (8800 m3/s).**

În aval de Porţile de Fier debitele vor fi în scădere pe sectoarele Gruia – Tr. Măgurele şi Călăraşi – Tulcea şi in creştere pe sectorul Zimnicea – Oltenița.

**2.** **Situaţia meteorologică în intervalul 01.01.2024, ora 08.00 – 02.01.2024, ora 08.00**

**În ţara,** valorile termice au continuat să se situeze peste normele climatologice ale primei zile de ianuarie în toată țara (cu abateri diurne pozitive de până la 9...10 grade în est și sud-est). Cerul a fost mai mult noros în regiunile intracarpatice și pe parcursul zilei a plouat slab în Banat, Crișana, Maramureș și pe spații mai mici în Transilvania, iar în Carpații Occidentali, vestul Carpaților Meridionali și jumătatea de nord a celor Orientali precipitațiile au fost mixte. În celelalte zone cerul a fost variabil, dar cu înnorări spre și noaptea, când ploi slabe s-au semnalat pe arii restrânse în Oltenia.

Vântul a suflat slab și moderat, cu intensificări temporare la munte, cu precădere în zona înaltă a Carpaților Orientali, unde s-au înregistrat rafale și de peste 90...100 km/h, dar pe spații mici cu viteze în general de 45...55 km/h și în zonele joase din vest, nord-vest, centru și est. Stratul de zăpadă este prezent în cea mai mare parte a zonei montane și măsura -în platformele stațiilor meteorologice- până la 74 cm în Munții Făgăraș, la peste 2000 m altitudine. Mai ales în prima parte a zilei, a fost ceață local în centrul, sudul și estul teritoriului și izolat în rest. Temperaturile maximele s-au încadrat între 0 grade la Toplița și 15 grade la Amzacea, Mangalia și Constanța, iar la ora 06 temperatura aerului era cuprinsă între -1 grad la Voineasa și 8 grade la Adjud, Focșani, Constanța-dig și Mangalia.

*Observație - au fost emise 11 atenționări cod galben pentru fenomene meteorologice periculoase imediate.*

**La Bucureşti,** vremea a fost predominant frumoasă, iar valorile termice au continuat să fie peste mediile climatologice (cu abateri pozitive ale celor diurne de până la 7...8 grade). Cerul a fost variabil ziua și mai mult noros în cursul nopții, iar vântul a suflat slab până la moderat. Temperatura maximă a fost de 11 grade la stația meteo Băneasa și de 12 grade la Afumați și Filaret, iar la ora 06 se înregistrau 5 grade la Filaret și Băneasa și 6 grade la Afumați.

**3. Prognoza meteorologică în intervalul 02.01.2024, ora 08.00 – 03.01.2024, ora 08.00**

**În ţara,** Vremea va fi caracterizată tot de temperaturi peste cele specifice perioadei. Ziua, cerul va fi temporar noros și va ploua slab, pe arii restrânse în sud-estul țării, iar în zona Carpaților Orientali vor fi precipitații mixte. Din orele serii nebulozitatea va fi în extindere în cea mai mare parte a teritoriului, astfel încât în cursul nopții vor fi ploi în regiunile vestice, nord-vestice, nordice și izolat în cele centrale, în timp ce în zonele montane aferente, vor fi lapoviță și ninsori.

Vântul va sufla slab și moderat, cu intensificări în zona montană, în special la altitudini mari în Carpații Orientali și Occidentali, iar la viteze mai mici - în a doua parte a intervalului și în zonele joase din nord-vest. Temperaturile maxime se vor încadra în general între 4 și 12 grade, iar cele minime între -5 și 5 grade. Pe arii restrânse, în special în sud și est, se va semnala ceață.

**La Bucureşti,** valorile termice vor fi în continuare mai mari decât cele normale, astfel că maxima va atinge 10...11 grade, iar minima va fi de -2...1 grad. Cerul va fi variabil, cu înnorări în primele ore ale zilei și din nou noaptea. Vântul va sufla în general slab. Spre sfârșitul intervalului vor fi condiții de ceață.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**